Baaise sakeman 8 jaar agter tralies oor brandstigting | Netwerk24
Deur Lynn Williams 16 Mei 2019 14:56
'n Man van Port Elizabeth gaan agt jaar tronk toe nadat hy die sakeperseel waar hy sy onderneming bedryf het, opsetlik aan die brand gesteek hets.
Stuart Mcleod (59) is skuldig bevind daaraan dat hy die perseel opsetlik aan die brand gesteek het om meer as R6 miljoen van sy versekering te eis.
Regter Lionel Lindoor het Donderdag ná die vonnisoplegging in die handelshof ook Mcleod se aansoek om verlof tot appèl van die hand gewys.
Stuart Mcleod moet effektief vir agt jaar tronk toe gaan. Foto's: Lulama Zenzile
Lindoor het Mcleod gevonnis op aanklagte van brandstigting (drie jaar), bedrog (ses jaar) en dwarsboming van die gereg (drie jaar).
Twee jaar elk op die aanklagte van brandstigting en dwarsboming van die gereg is opgeskort, wat beteken dat Mcleod effektief vir agt jaar tronk toe moet gaan.
Lindoor het tydens vonnisoplegging gesê die minimum voorgeskrewe vonnis vir iemand wat aan bedrog van bo R500 000 skuldig bevind word, is 15 jaar tronkstraf.
Nadat hy Mcleod se persoonlike omstandighede, sy ouderdom, die erns van die misdryf, en die belange van die gemeenskap in ag geneem het, het hy besluit om van die minimum voorgeskrewe vonnis af te wyk.
"'n Mens kan net spekuleer oor waarom hy dit gedoen het, want hy het nie die hof in sy vertroue geneem en 'n verduideliking gegee nie.
"Die misdryf het fyn beplanning geverg. Hy het nooit enige teken van berou getoon of geverbaliseer nie."
Stuart Mcleod in die hofsaal.
Mcleod het gelag toe Lindoor sê: "Die samelewing verdien om te leef in 'n wêreld sonder om bekommerd te wees oor mense soos Mcleod wat wil kom maai waar hy nie gesaai het nie."
Lindoor het daarop gewys dat hy bewus is van baie hofsake waarin mense vir sogenaamde witboordjie-oortredings direkte tronkstraf opgelê is.
"Die tronke is nie net gereserveer vir mense wat skuldig bevind word aan geweldsmisdaad nie."
Die hof het gehoor hoe Old Mutual tussen 2016 en 2018 skade gely het van net minder as R200 miljoen weens bedrog.
Lindoor sê Mcleod se misdaad is nie "gesigloos" nie, want versekeringsmaatskappye verhoog jaarliks hul klante se premies om op te maak vir die verliese wat hulle ly weens bedrog.
Mcleod is die alleeneienaar van die maatskappy Lawmac CC. Die maatskappy is boetes opgelê, wat in die geheel opgeskort is.